b'\n_START_ARTICLE_\nOscar Ortiz\n_START_PARAGRAPH_\nOscar Alberto Ortiz (s. 8. huhtikuuta 1953 Chacabuco, Buenos Aires) on argentiinalainen jalkapalloilija. Maajoukkueurallaan (1975\xe2\x80\x931979) h\xc3\xa4n edusti Argentiinaa 23 ottelussa ja teki n\xc3\xa4iss\xc3\xa4 peleiss\xc3\xa4 kolme maalia. Argentiinan p\xc3\xa4\xc3\xa4sarjassa h\xc3\xa4n pelasi 317 ottelua ja onnistui 32 kertaa maalinteossa._NEWLINE_Ortiz kuului Argentiinan joukkueeseen, joka voitti maailmanmestaruuden 1978. H\xc3\xa4n pelasi MM-lopputurnauksessa kuudessa Argentiinan seitsem\xc3\xa4st\xc3\xa4 ottelusta. Loppuottelussa h\xc3\xa4net vaihdettiin pois kent\xc3\xa4lt\xc3\xa4 74. minuutilla Argentiinan johtaessa Alankomaita 1\xe2\x80\x930 (Argentiina voitti lopulta jatkoajalla 3\xe2\x80\x931)._NEWLINE_Ortiz aloitti uransa San Lorenzossa. Vuonna 1976 San Lorenzo myi h\xc3\xa4net Brasiliaan Gr\xc3\xaamioon, mutta h\xc3\xa4n palasi pian Argentiinaan River Plateen.'